**30 PERC ELÉG VOLT!?**

Csapatunk a REAC Futball csapata idegenben szombat délután a Budafok II. csapatával mérte össze erejét. A megszokott heti felkészülésünket befolyásolta, hogy a csütörtöki nap folyamán a Budapest Kupa elődöntőjében a CSEP-GÓL FC csapatával játszottunk, és az idegenbeli mérkőzésen 1:0 arányban győztünk. Sajnos sérültjeink száma tovább nőtt, Papp Gyuri játékosunk a mérkőzésen súlyos sérülést szenvedett. Mielőbbi felgyógyulást kívánunk neki, reméljük, hogy mihamarabb tud csatlakozni csapatunkhoz. A bajnoki mérkőzést a Budafok műfüves pályáján játszottuk le. Ellenfelünk a tabella alsó harmadában helyezkedik el, de mint tudjuk általában könnyű mérkőzés a labdarúgásban nincs. A játékvezető kezdő sípszava után azonnal átvettük a játék irányítását. Nem lehet azt mondani, hogy óriási volt az iram, de mi igy is magabiztosan komoly mezőnyfölényben szövögettük támadásainkat. Jellemző a mérkőzésre, hogy a Budafok az első félidőben mindössze egy fejessel vetette észre magát, de ennél a lehetőségnél sem kellett kapusunknak védeni! Az első pár percben több kisebb lehetőségünk adódott, a 10. percben azonban megérkezett az első találat. Baloldalon Lőrincz Danit indították, aki nagyszerűen betört a 16-on belülre majd az alapvonal közeléből az 5-re visszapasszolta a labdát és a rövidre érkező Kasza Dani laposan a rövid sarokba helyezett.1:0. A 10. percben már jeleztük, hogy ezt a mérkőzést más nem nyerheti csak mi. Egy gól nem gól, mi is igy gondoltuk ezért a 20. percben megrúgtuk második találatunkat is. Ismét Kasza Dani házi gólkirályunk volt a főszereplő. Baloldalon hoztuk fel a labdát, Sallai Botond 16-os környékén passzolt Kasza Daninak, akinek lövése túljutott már az ellenfél kapusán. A Budafok hátvédje a hálóba tartó labdához még hozzáért, de ennek ellenére sem tudta megakadályozni a gólunkat. 2:0. Nyugodtan szotyiztunk, kedélyesen beszélgettünk, mert semmilyen jel nem mutatott arra, hogy bármi is veszélyeztetné győzelmünket. Biztos, ami biztos alapon,és mivel három a magyarok igazsága mi a 29. percben bebiztosítottuk végleg a győzelmünket. A felezővonalnál labdát szereztünk a baloldalon gyors indítás Lőrincz Daninak, aki lendületből kicselezte a kapust, majd a szolója végén laposan a hálóba helyezett. 3:0. 10 percenként estek a gólok, mi reménykedtünk, hiszen a félidőig még belefért volna egy a statisztika alapján. Sajnos várakozásainkba csalódtunk, nem így történt. Volt ugyan két-három lehetőségünk, de vagy a koncentráció, vagy a szerencse hiánya megakadályozta a negyedik találatot. 3:0-s vezetésünknél vonultunk az öltözőbe. Mint a cikk címében jeleztem, 30 perc alatt rúgtunk három gólt. A meggyőző mezőnyfölényünk és a helyzeteink ellenére a mérkőzés hátralévő idejében nem találtunk már a kapuba. Vegyes érzésekkel ültünk a lelátón, hisz győzelmünket semmi sem veszélytette, mi úgy gondoltuk, hogy azért a gólarányunk nagyobb is lehetett volna a látottak alapján. Sajnos sérültjeink tovább szaporodtak, csapatkapitányunk Kiss Tomi már a második félidőre ki se jött, illetve Lőrincz Danit a 64. percben sérülés miatt szintén le kellett cserélni. Megvoltak a hátralévő időben a lehetőségeink, hisz Horváth Patrik csereként beállt csatárunk legalább három nagy gólhelyzetet hagyott ki. A mérkőzés végeredménye 3:0 javunkra, de bizony úgy gondolom, hogy nagyobb gólarányú győzelmet is arathattunk volna, benne volt a meccsben. Nem lehetünk elégedetlenek mert ennek ellenére csapatunk magabiztosan győzött. Célunk megvalósításához egy lépéssel közelebb kerültünk. Az Újpest csapata szintén nyert, így a viadal a két csapat között tovább folytatódik és nagy valószínűséggel a bajnokság végéig szoros lesz a végkimenetel.

A következő fordulóban a TFSE csapatával fogunk szombaton 17h-tól hazai pályán a Budai II. László Stadionban megmérkőzni és bizony van miért törleszteni nekik, mert ősszel csak döntetlenre voltunk képesek ellenük.

Természetesen továbbra is „minimális célunk a maximum”, tehát csak a győzelemben gondolkodunk.

VÁRJUK KEDVES SZURKOLÓINKAT A KÖVETKEZŐ MÉRKŐZÉSÜNKRE!

HAJRÁ REAC!

Kiss István György